Swaar vonnisse ná moord op geliefde oudskoolhoofSollie Botha Sollie Botha (71), ŉ geliefde oudskoolhoof van Zeerust, Noordwes, wat koelbloedig doodgeskiet is, se moordenaars is gevonnis. Botha en sy vrou, Elsa, is op 15 September 2013 in die vroeë oggendure in hul huis oorval. Botha is in die kop geskiet nadat hy gaan ondersoek instel het na die honde se geblaf. Elsa is vasgebind op haar bed aangetref. Botha se moordenaars is verlede week swaar gevonnis. Moses Nonono (28) is tot lewenslange tronkstraf gevonnis vir die moord sowel as ŉ bykomende 76 jaar tronkstraf op ses aanklagte van huisroof en diefstal. Govender Leteane (27) en Gift Leepile is tot lewenslange tronkstraf gevonnis vir die moord en ŉ bykomende 15 jaar tronkstraf vir huisroof. Nonono se vonnis sluit tronkstraf in vir ander rooftogte in Zeerust tussen 2012 en 2013. Maroela Media het destyds berig ŉ bejaarde vrou is verkrag en ŉ boer geskiet tydens ŉ plaasaanval naby Zeerust, ŉ dag ná die moord op Botha. Andries Matladi en Knowledge Paul Mandlazi is ook verlede week gevonnis in verband met ander misdade in die Zeerust-omgewing. Matladi is tot 12 jaar tronkstraf gevonnis vir huisroof en Mandlazi tot 22 jaar tronkstraf vir huisroof en die besit van ŉ ongelisensieerde vuurwapen en ammunisie. Mandlazi dien reeds lewenslange tronkstraf uit vir misdade op plase in die Zeerust- en Brits-omgewing. Lt.genl. Baile Motswenyane, polisiekommissaris in Noordwes, het die vonnisse verwelkom en die ondersoekspanne geloof vir hul toewyding.